Diari Oficial de la Generalitat Valenciana


Sumari del DOGV 2609, del 20-10-1995 (1995/836481)

RESOLUCIÓ de 4 d'octubre de 1995, de la Intervenció General de la Generalitat Valenciana, per la qual es determina el tractament comptable de les subvencions corrents percebudes per les empreses públiques de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2609

Data del DOGV
:   20-10-1995

Secció del DOGV
:   ALTRES DISPOSICIONS

Número del document
:   1995/836481


Data del document
:   04-10-1995

Organisme emissor
:   Conselleria d'Economia i Hisenda

Tipus de document
:   Resolució

RESOLUCIó de 4 d'octubre de 1995, de la Intervenció General de la Generalitat Valenciana, per la qual es determina el tractament comptable de les subvencions corrents percebudes per les empreses públiques de la Generalitat Valenciana.   
La publicació del RD 1643/1990, de 20 de desembre, pel qual s'aprova el Pla General de Comptabilitat, féu necessari procedir a l'adaptació de la normativa vigent a les noves prescripcions previstes en el pla esmentat.  
El tractament comptable de les subvencions a l'explotació previst en el Pla General de Comptabilitat ha suscitat dificultats d'interpretació i aplicació de criteri.  
Per això, aquest centre directiu, fent ús de les competències atribuïdes per l'article 68 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública, resol el tractament comptable de les subvencions corrents percebudes per les entitats compreses en l'article 5.2 a càrrec dels pressupostos de la Generalitat Valenciana, d'acord amb les prescripcions següents:  
- Primer, cal distingir entre subvencions per a assegurar una rendibilitat mínima i per a compensar dèficits d'explotació.  
- Segon, les subvencions per a assegurar una rendibilitat mínima tindran per objecte compensar els menors ingressos que es produeixen per l'establiment de preus polítics o per a fomentar activitats específiques.  
- Tercer, es considera que compensen els menors ingressos que es produeixen per l'establiment de preus polítics o per a fomentar determinades activitats específiques.  
- Quart, no es considera que compensen els menors ingressos per a fomentar determinades activitats específiques les establertes basant-se en objectius genèrics.  
- Cinquè, del fet que la data d'aprovació o concessió de les subvencions siga anterior a l'exercici econòmic de l'empresa, no implica la qualificació com a subvenció per a assegurar una rendibilitat mínima.  
Basant-se en això, les subvencions que perceben les empreses públiques i els ens de dret subjectes a l'ordenament jurídic privat hauran de tractar-se:  
1r. En aportar-se els fons procedents d'aquests lliuraments s'assentaran en el compte 122, Aportacions de socis per a compensació de pèrdues, dins del subgrup 12, resultats pendents d'aplicació.  
Es regularitzarà al tancament de l'exercici i la diferència, en cas d'haver-ne, s'integrarà en el saldo del Compte Generalitat Valenciana, creditora, per subvencions no aplicades a la seua finalitat del passiu del balanç.  
2n. No s'aplicarà el que disposa l'apartat anterior, i s'imputaran com a ingrés d'explotació en el compte de pèrdues i guanys, aquelles subvencions que es deriven d'un contracte-programa o sistema similar que compte amb l'aprovació prèvia de la Intervenció General.  
València, 4 d'octubre de 1995.- L'interventor general: Ramón Brull Mandingorra.